ওয়েব ডেস্ক : বাড়ি ছাড়তে হল অত্যাচারী ছেলে ও তার বউকে। বৃদ্ধ বাবা-মায়ের ওপর নির্যাতনের অভিযোগে ছেলে ও পুত্রবধূকে ২৪ ঘণ্টার মধ্যে বাড়ি ছাড়ার জন্য শুক্রবার নির্দেশ দেন আলিপুর কোর্টের বিচারক। সেই নির্দেশেই গড়িয়ার কামডহরির প্রশান্ত সাহা ও পম্পা সাহাকে বাবার বাড়ি ছাড়তে হল। গত জুলাইয়ে বৃদ্ধ দম্পতি প্রভাস সাহা ও কৃষ্ণা সাহা ছেলে ও পুত্রবধূর বিরুদ্ধে নির্যাতনের অভিযোগে মামলা করেন। এর আগে ছেলে ও পুত্রবধূর বিরুদ্ধে বাঁশদ্রোণী থানায় অভিযোগ করেন প্রভাসবাবু ও কৃষ্ণাদেবী। কিন্তু তাঁদের অভিযোগ, পুলিস কোনও ব্যবস্থা নেয়নি। এরপরই আলিপুর আদালতের দ্বারস্থ হন ওই দম্পতি। গতকাল সেই মামলার রায় দিয়ে বাঁশদ্রোণী থানার ওসিকে ২৪ ঘণ্টার মধ্যে নির্দেশ কার্যকর করতে বলেন বিচারক। বাবার দোকানের দখল নিয়ে নেওয়ায় ছেলে প্রশান্তকে মাসিক ২০ হাজার টাকা বাবা-মাকে খোরপোষ দেওয়ার নির্দেশ দেন বিচারক।